
Latvijas Republika

Valmieras NOVADA pašvaldībaS IEPIRKUMA KOMISIJA
Nodokļu maksātāja reģistrācijas kods 90000043403, Lāčplēša iela 2, Valmiera, Valmieras novads, LV-4201

Tālrunis 64210686, e-pasts: iepirkumi@valmierasnovads.lv, www.valmierasnovads.lv

	Konkursa/Iepirkuma dalībnieki



Datums skatāms laika zīmogā. Nr.3.1.1/26/256
Paziņojums par atklāta konkursa RAP 2026/002AK pārtraukšanu
Valmieras novada pašvaldības Iepirkuma komisija (turpmāk – Komisija) 07.08.2026. e-pastā ir saņēmusi ieinteresētā pretendenta jautājumus par atklātu konkursu RAP 2026/002AK “Upes ielas (posmā no Rīgas ielas līdz Īsajai ielai) pārbūve Rūjienā, Valmieras novadā” (turpmāk arī – Konkurss).

Jautājumi:

I. Faktiskie apstākļi

1. Nolikuma 5.1.6. apakšpunkts noteic, ka pretendentam ne vairāk kā 5 iepriekšējos gados jābūt sekmīgi īstenotam vismaz 1 (vienam) šim iepirkumam līdzvērtīgam būvdarbu objektam, par līdzvērtīgu objektu uzskatot objektu, kas atbilst šādiem raksturlielumiem: “būvdarbu veids – asfaltētas ielas pārbūve vai jauna būvniecība, tajā skaitā veikta sadzīves un/vai lietus ūdens kanalizācijas izbūve; būvētās/pārbūvētās asfaltētās ielas posma kopgarums ir ne mazāks kā 250 metri”.
2. Savukārt saskaņā ar iepirkuma tehnisko dokumentāciju – darbu daudzumu sarakstiem un būvprojekta risinājumiem (ģenerālplānu un raksturīgajiem šķērsgriezumiem) – pārbūvējamās ielas brauktuves segums abās iepirkuma daļās ir paredzēts no betona bruģakmens, nevis no asfaltbetona, proti:

2.1. iepirkuma 1. daļā brauktuves segums no betona bruģakmens ir paredzēts aptuveni 1300 m² platībā, savukārt asfaltbetona segums ir paredzēts vienīgi remontzonās (nevis ielas brauktuvē) un veido aptuveni 5 % no kopējā brauktuves seguma apjoma;

2.2. iepirkuma 2. daļā brauktuves segums no betona bruģakmens ir paredzēts aptuveni 1300 m² platībā, savukārt asfaltbetona segums ir paredzēts vienīgi remontzonās un veido aptuveni 27 % no kopējā brauktuves seguma apjoma.

3. Tādējādi iepirkuma līguma priekšmeta būtiskākā un tehnoloģiski noteicošā darbu daļa ir betona bruģakmens seguma izbūve, savukārt asfaltbetona ieklāšanas darbi ir pakārtoti un apjoma ziņā nebūtiski. Neraugoties uz to, Nolikuma 5.1.6. apakšpunkts pieredzi pieprasa tieši un vienīgi asfaltētas ielas izbūvē vai pārbūvē, bet pieredzi betona bruģakmens seguma izbūvē – kas ir konkrētā līguma izpildes pamatdarbs – neparedz un neatzīst par līdzvērtīgu.

II. Juridiskais pamatojums

4. PIL 2. pants noteic, ka likuma mērķis ir nodrošināt iepirkumu atklātumu, piegādātāju brīvu konkurenci, kā arī vienlīdzīgu un taisnīgu attieksmi pret tiem un pasūtītāja līdzekļu efektīvu izmantošanu.

5. PIL 41. panta otrā daļa noteic, ka pasūtītājs kandidātu un pretendentu atlases prasības, tostarp PIL 46. pantā minētās prasības tehniskajām un profesionālajām spējām, nosaka samērīgi iepirkuma līguma priekšmetam. Analoģiski Eiropas Parlamenta un Padomes Direktīvas 2014/24/ES 58. panta 1. punkts noteic, ka visas atlases prasības ir saistītas ar līguma priekšmetu un samērīgas ar to.

6. Iepirkumu uzraudzības biroja (turpmāk – IUB) Iepirkuma ceļveža 3.3.4. sadaļā „Kvalifikācijas prasību definēšana” ir skaidrots, ka „prasību apjomu un pieprasīto minimālo spēju līmeni konkrētā iepirkuma līguma izpildei nosaka samērīgi iepirkuma līguma priekšmetam” un ka prasības piegādātāja tehniskajām un profesionālajām spējām „nedrīkst pārsniegt to, kas saprātīgi nepieciešams konkrētā līguma izpildei”. IUB skaidrojumā „Biežāk konstatētās neatbilstības iepirkuma procedūru dokumentācijā un norisē” (I sadaļa „Neatbilstības atlases prasību noteikšanā”) kā tipiska neatbilstība ir norādīta pretendentam izvirzīta kvalifikācijas prasība, kas noteikta nesamērīgi iepirkuma līguma priekšmetam. IUB metodiskajos materiālos par kvalifikācijas prasībām būvdarbu iepirkumos uzsvērts, ka pretendenta iepriekšējai pieredzei gan pēc satura, gan pēc apjoma ir jābūt tādai, kas korelē ar iepirkuma līguma priekšmetu un būs noderīga konkrētā iepirkuma līguma izpildē.

7. Arī Eiropas Savienības Tiesa 2012. gada 18. oktobra spriedumā lietā C-218/11 (Édukövízig un Hochtief Construction) ir atzinusi, ka pretendentiem izvirzāmajām minimālo spēju prasībām ir jābūt saistītām un samērīgām ar līguma priekšmetu.

8. Piemērojot minētās tiesību normas un praksi konkrētajam gadījumam, secināms, ka Nolikuma 5.1.6. apakšpunktā noteiktā prasība pēc pieredzes tieši asfaltētas ielas pārbūvē vai jaunā būvniecībā nav objektīvi saistīta un samērīga ar iepirkuma līguma priekšmetu, jo: (a) tā neapliecina pretendenta spēju kvalitatīvi izpildīt līguma noteicošos darbus – betona bruģakmens seguma izbūvi, kam ir atšķirīga izpildes tehnoloģija; (b) tā nepamatoti izslēdz no dalības iepirkumā komersantus, kuriem ir tieša un atbilstoša pieredze betona bruģakmens seguma ielu un laukumu izbūvē, tādējādi nepamatoti sašaurinot konkurenci pretēji PIL 2. pantam un 41. panta otrajai daļai.

III. Lūgumi iepirkuma komisijai

Ņemot vērā iepriekš minēto, lūdzam iepirkuma komisiju:

9. Grozīt Nolikuma 5.1.6. apakšpunktu, līdzvērtīga objekta raksturlielumus nosakot atbilstoši un samērīgi iepirkuma līguma priekšmetam, piemēram, izsakot tos šādā redakcijā: „būvdarbu veids – ielas (ceļa) vai laukuma ar betona bruģakmens segumu izbūve vai pārbūve, tajā skaitā veikta sadzīves un/vai lietus ūdens kanalizācijas izbūve; izbūvētā/pārbūvētā betona bruģakmens seguma platība ir ne mazāka kā 1300 m²”, vai – alternatīvi – papildināt spēkā esošo prasību, paredzot, ka par līdzvērtīgu tiek atzīts arī objekts ar betona bruģakmens segumu minētajā apjomā.

10. Gadījumā, ja iepirkuma komisija uzskata, ka Nolikuma 5.1.6. apakšpunkta grozījumi nav veicami, – sniegt objektīvu, ar iepirkuma līguma priekšmetu saistītu pamatojumu (PIL 41. panta otrās daļas kontekstā), kādēļ pieredze tieši asfaltbetona seguma ielas izbūvē ir nepieciešama un samērīga, ja saskaņā ar būvprojektu un darbu daudzumu sarakstiem ielas brauktuves segums ir paredzēts no betona bruģakmens, bet asfaltbetona darbi veido vien nelielu daļu no līguma apjoma.

11. Izvērtēt un attiecīgi precizēt arī Nolikuma prasību iesniegt apliecinājumu par pretendentam nepieciešamā asfaltbetona pieejamību (Nolikuma 5. pielikums), tā kā, ņemot vērā nelielo asfaltbetona apjomu (tikai remontzonās), samērīga būtu prasība iesniegt asfaltbetona ražotāja vai piegādātāja apliecinājumu vai vienošanos par nepieciešamā apjoma piegādi, neizvirzot detalizētas prasības rūpnīcas tehniskajam raksturojumam un ražībai.

12. Nolikuma grozījumu izdarīšanas gadījumā – atbilstoši PIL noteiktajam pagarināt piedāvājumu iesniegšanas termiņu un publicēt informāciju par grozījumiem Elektronisko iepirkumu sistēmā (www.eis.gov.lv).
Atbilde:

Informējam, ka Komisija, izskatot saņemtos jautājumus, būvdarbu apjomus un Konkursa nolikumā norādītās kvalifikācijas prasības, konstatēja, ka nepieciešams veikt būtiskus grozījumus Konkursa dokumentācijā, proti, nolikumā norādītājās kvalifikācijas prasībās pretendentiem. Ievērojot iepriekš minēto, Komisija 11.08.2026. sēdē pieņēmusi lēmumu par atklāta konkursa RAP 2026/002AK “Upes ielas (posmā no Rīgas ielas līdz Īsajai ielai) pārbūve Rūjienā, Valmieras novadā” pārtraukšanu. Pēc precizējumu veikšanas tiks izsludināts jauns iepirkums. 
Komisijas priekšsēdētāja vietniece


 



Žanna Daņilova
Aiga Kontere 64292218 

aiga.kontere@valmierasnovads.lv

